google/wiki40b huggingface dataset:
Αντιρόβυθος

Η Αντιρόβυθος (τουρκ. Sedefada, αρχαίο ελληνικό όνομα Τερέβινθος, που σημαίνει νέφτι) είναι ένα από τα μικρότερα νησιά του συμπλέγματος των Πριγκηπονήσων στη θάλασσα του Μαρμαρά, στην Τουρκία με έκταση 0,15 τ.χλμ.
Βρίσκεται ανατολικά της Πριγκήπου και κατοικείται μόνο το καλοκαίρι. To τουρκικό της όνομα σημαίνει νησί του σεντεφιού, ενώ το αρχαίο της όνομα είναι Τερέβινθος, μάλλον λόγω των πολλών ομώνυμων φυτών που φύονταν εκεί.

Το όνομα

Ο Ρωμαίος ιστορικός Πλίνιος ο Πρεσβύτερος στο έργο του «Φυσική Ιστορία» την ονομάζει «Ερεβινθώδη νήσο». Παραλλαγμένη αυτή η ονομασία έφτασε μέχρι τις ημέρες μας: στα βυζαντινά χρόνια ως «Τερέβινθος», αργότερα ως «Αντιρόβινθος», «Αντερόβιθος» και τελικά «Αντιρόβυθος». Οι ξένοι περιηγητές τη σημειώνουν είτε ως «Ile de Lapins» είτε ως «Coniglio», από τα αγριοκούνελα που ζούσαν στο νησάκι. Η παλιότερη αναφορά της ονομασίας με τη σημερινή της μορφή είναι του 1545 από τον Pierre Gylli, ο οποίος τη σημειώνει ως «Anterovitos».
Οι Τούρκοι μετέφρασαν την ονομασία ως «Tavsanle ada» και «Tavsan adase» για να τη μετατρέψουν αργότερα σε «Sedef adasi», δηλαδή «νησί του Απήγανου», από το φυτό που αφθονεί στη γενικά φτωχή σε βλάστηση βραχώδη επιφάνειά της.

Ιστορικές αναφορές

Το βραχώδες και αφιλόξενο τοπίο της προσέλκυε ανέκαθεν ερημίτες μοναχούς, αλλά η φυσιογνωμία που συνδέθηκε με την Αντιρόβυθο ήταν ο Πατριάρχης Ιγνάτιος. Το 858 ο Ιγνάτιος καθαιρέθηκε από τον πατριαρχικό θρόνο από τον αυτοκράτορα Μιχαήλ Γ΄ Μέθυσο και βρήκε καταφύγιο στο νησί ιδρύοντας μικρό μοναστήρι, ερείπια του οποίου υπάρχουν μέχρι σήμερα. Έναν αιώνα αργότερα, στα 944, στο μοναστήρι αυτό εξορίστηκε ο αρχομανής υιός του Ρωμανού Λεκαπηνού, Κωνσταντίνος, όπως αναφέρει ο Γεώργιος Κεδρηνός.
Η «εν Τερεβίνθω μονή» αναφέρεται το 1158 σε χρυσόβουλλο του Μανούηλ Α΄ Κομνηνού, στο οποίο υπάρχουν αναφορές και στα άλλα μοναστήρια των Πριγκηπονήσων. Λίγο αργότερα, στα 1178 περίπου, ανακαινίστηκε από τον πατριάρχη Θεοδόσιο Α΄ Βοραϊδιώτη, ο οποίος κατέφυγε στη μονή μετά την καθαίρεση του από τον πατριαρχικό θρόνο.
Στα χρόνια της Άλωσης η μονή είχε ήδη εγκαταλειφθεί. Είναι άγνωστο όμως πότε και υπό ποιες συνθήκες έγινε αυτό. Έκτοτε το νησί έμεινε ακατοίκητο, όπως αναφέρεται από Ευρωπαίους, Τούρκους και Έλληνες συγγραφείς ή περιηγητές, οι οποίοι το επισκέπτονταν καμιά φορά για να κυνηγήσουν τα αγριοκούνελα και αναφέρονται στα ερείπια της βυζαντινής μονής. Κάποιοι μάλιστα τα έσκαψαν αναζητώντας θησαυρούς.

Νεότερη εποχή

Το 1950 το νησί έγινε ιδιοκτησία του Sehsuvar Menemencioglu. Στη συνέχεια, η γη του νησιού χωρίστηκε σε οικόπεδα, ρυμοτομήθηκε και πουλήθηκε σε ιδιώτες που ενδιαφέρονταν για την ανέγερση παραθεριστικών κατοικιών. Κτίστηκαν πολυτελείς επαύλεις και απέκτησε προκυμαία, στην οποία αράζουν τα σκάφη.
Αρχάγγελος Μιχαήλ

Εβραϊκές Γραφές

Πιστεύεται ότι ήταν ο ταξιάρχης Μιχαήλ εκείνος ο άγγελος ο οποίος εμφανίζεται στις Εβραϊκές Γραφές (Παλαιά Διαθήκη), και μάλιστα από τις πρώτες στιγμές δημιουργίας του κόσμου.
Ήταν εκείνος που ανήγγειλε στον Αβραάμ την ανάγκη θυσίας του γιου του, Ισαάκ και ο οποίος στη συνέχεια την απέτρεψε και εκείνος που εμφανίστηκε στον Λωτ, και τον λύτρωσε μαζί με την οικογένειά του από την καταστροφή των Σοδόμων. Επίσης ο Μιχαήλ ήταν εκείνος που οδήγησε το λαό του Ισραήλ στη φυγή από την Αίγυπτο εμφανιζόμενος με τη μορφή νεφέλης την ημέρα και φωτιάς τη νύχτα (Έξ. 13,26) οδηγώντας τους στην Γη της Επαγγελίας. Διέσωσε, από την πτώση τις αγγελικές δυνάμεις με το «στώμεν καλώς, στώμεν μετά φόβου» και για την παρρησία του ο Τριαδικός Θεός του έδωσε τη θέση του «Άρχοντος των αγγελικών Ταγμάτων». Μετά την πτώση του Εωσφόρου σύναξε τα στρατεύματα αγγέλων και τους είπε "Πρόσχωμεν. Ήτοι ας προσέξωμεν και ας εννοήσωμεν, τι έπαθον ούτοι οι εκπεσόντες δαίμονες διά την υπερηφανίαν τους, οίτινες προ ολίγου ήτον μαζί με ημάς Άγγελοι. Kαι ας στοχασθώμεν τι μεν είναι ο Θεός, τι δε είναι ο Άγγελος. O μεν γαρ Θεός, είναι Δεσπότης και Δημιουργός ημών των Aγγέλων. Hμείς δε οι Άγγελοι, είμεθα δούλοι και κτίσματα του Θεού''. Και αναφώνησαν με τους αγγέλους τον Τρισάγιο Ύμνο, «Άγιος, Άγιος, Άγιος Kύριος Σαβαώθ (Κύριος των Δυνάμεων), πλήρης ο ουρανός και η γη της δόξης αυτού». Επιπρόσθετα πιστεύεται ότι με εντολή του Θεού οι Πρωτόπλαστοι εκδιώχθηκαν από τον Παράδεισο από τον Αρχάγγελο Μιχαήλ.

Καινή Διαθήκη

Στην Καινή Διαθήκη, αυτός είναι που θα αναγγείλει τη δεύτερη έλευση του Ιησού Χριστού και την αρπαγή της εκκλησίας Του. (1 Θεσσαλονικείς 4:16-17) Εμφανίζεται προφητικά να ηγείται στρατιάς αγγέλων σε πόλεμο στον ουρανό, κατά «του μεγάλου Δράκοντα, του αρχαίου φιδιού, του Σατανά» και των δαιμόνων, όπου υπερισχύει ο Μιχαήλ και τους ρίχνει στη γη. (Αποκάλυψη 12:7-9)

Εικονογραφία

Ο Αρχάγγελος Μιχαήλ και ο Αρχάγγελος Γαβριήλ παρουσιάζονται συνήθως με σπαθί ή σκήπτρο στο δεξί χέρι, σύμβολο της εξουσίας που τους χάρισε ο Θεός. Στο αριστερό χέρι κρατούν πολλές φορές μια σφαίρα που συμβολίζει τον κόσμο.

Εορτασμός

Κατά την Ανατολική Ορθόδοξη Εκκλησία, ανήκουν μαζί με τον Γαβριήλ στο δεύτερο από τα εννέα τάγματα ασωμάτων και εορτάζονται στις 8 Νοεμβρίου. Είναι ο προστάτης Άγιος των Βρυξελλών και του Κιέβου.

Παραδόσεις

Διάφορες παραδόσεις λένε ότι ο Αρχάγγελος Μιχαήλ εμφανίστηκε στον Μανταμάδο της Λέσβου στην προσπάθειά του να διαφυλάξει τη μονή της περιοχής.
Νικολάες Πίτερσον Μπέρχεμ

Βιογραφία

Γεννήθηκε στο Χάαρλεμ και εκπαιδεύτηκε από τον πατέρα του, Πίτερ Κλες και από τους ζωγράφους Γιαν φαν Χόγιεν, Πίτερ ντε Χρέμπερ, Γιαν Μπάπτιστ Βέινιξ, Γιαν Βιλς και Κλες Κορνέλις Μουάιγερτ. Σύμφωνα με τον Άρνολντ Χαουμπράκεν, ο Κάρελ ντε Μόορ του είπε ότι ο Μπέρχεμ πήρε το όνομά του από τις λέξεις "Berg hem", δηλ "Σώσε τον!", έκφραση που χρησιμοποιούσαν οι συνάδελφοί του στο εργαστήριο του φαν Χόγιεν όποτε ο πατέρας του τον κυνηγούσε με πρόθεση να τον δείρει.
Ο Χαουμπράκεν δεν καταγράφει κανένα ταξίδι ή "μεγάλη περιοδεία" του Μπέρχεμ, αν και αναφέρει μια άλλη ιστορία σχετικά με το προσωνύμιο "Berg hem!" του ζωγράφου, το οποίο προήλθε από τη ναυτολόγησή του: Ο υπεύθυνος ναυτολόγησης των γνώρισε και τον έστειλε πίσω στη στεριά με τις λέξεις "Σώστε τον!" (Berg hem!). Σήμερα γίνεται αποδεκτή η υπόθεση ότι το όνομά του προέρχεται από την περιοχή καταγωγής του πατέρα του, το Μπέρχεμ της Αμβέρσας.. Σύμφωνα με το Ολλανδικό Ίδρυμα Ιστορίας της Τέχνης ταξίδεψε στην Ιταλία μαζί με τον Γιαν Μπάπτιστ Βέινιξ, τον οποίο αποκαλούσε εξάδελφό του, κατά την περίοδο 1642-45. Τα έργα του φέρουν την υπογραφή "CBerghem" ή "Berchem".
Το 1645 έγινε μέλος της ολλανδικής αναμορφωμένης εκκλησίας και τον επόμενο χρόνο νυμφεύτηκε. Σύμφωνα με τον Χαουμπράκεν, νυμφεύτηκε τη θυγατέρα του ζωγράφου Γιαν Βιλς, η οποία ήταν "σφιχτή" στα οικονομικά, αλλά για να χρηματοδοτήσει τη συλλογή των χαρακτικών του, δανειζόταν από τους μαθητές του και τους συναδέλφους του, τους οποίους εξοφλούσε μόλις πωλούσε τα έργα του, αλλά δεν το έλεγε στη σύζυγό του.
Περί το 1650 ταξίδεψε στη Βεστφαλία μαζί με τον Γιάκομπ φαν Ράουσντελ, όπου καταγράφεται χρονολογημένο έργο του με την άποψη του κάστρου Μπεντχάιμ. Πιθανόν μετά από αυτό το ταξίδι, αλλά πριν μετοικήσει στο Άμστερνταμ, ο Μπέρχεμ πραγματοποίησε ταξίδι στην Ιταλία, καθώς δεν καταγράφεται με σαφήνεια στην Ολλανδία μεταξύ 1650 και 1656. Περί το 1660 εργάστηκε για τον χαράκτη Γιαν ντε Φίσσερ (Jan de Visscher) στη σχεδίαση ενός άτλαντα. Κατά την περίοδο 1661 - 1670 καταγράφεται στο Άμστερνταμ, ενώ το 1670 επανήλθε στο Χάαρλεμ, για να επανέλθει στο Άμστερνταμ το 1677, όπου και απεβίωσε το 1683.
Ήταν δημοφιλής ως Δάσκαλος και μαθητές του διετέλεσαν οι Άμπραχαμ Μπεχάιν, Γιοχάννες φαν ντερ Μπεντ, ο γιος του Νικολάες Μπέρχεμ ΙΙ, Ίσαακ Κροονενμπεργκ, Σιμόν Ντυμπουά, Κάρελ Ντυζαρντέν, Γιοχάννες Γκλάουμπερ, Πίτερ ντε Χόοχ, Γιάκομπ φαν Χούντενμπουρχ, Γιούστους φαν Χόισουμ, Ντιρκ Μαας, Χέντρικ Μόμμερς, Γιάκομπ Όχτερφελτ, Βίλλεμ Ρομέυν και, ίσως, ο Γιαν Φρανς Σοολμάκερ. Ήταν θείος του Χόβερτ φαν ντερ Λέουβ και του αδελφού του Πίτερ.
Ο Γάλλος ζωγράφος του ροκοκό Ζαν-Μπατίστ Πιλμάν (Jean-Baptiste Pillement) επηρεάστηκε από το έργο του Μπέρχεμ, όπως και ο τοπιογράφος Μπάρεντ Κορνέλις Κούκκουκ.
Αυστριακή Ποδοσφαιρική Ομοσπονδία

Ιστορία

Το 1894, ιδρύθηκε στη Βιέννη η πρώτη ομάδα ποδοσφαίρου της Αυστρίας, η Φιρστ Βιέννα ΦΚ. Από αυτόν τον πυρήνα, ιδρύθηκε, το 1904, η Αυστριακή Ποδοσφαιρική Ομοσπονδία. Ένα χρόνο αργότερα, η Αυστρία έγινε μέλος της Διεθνούς Συνομοσπονδίας Ποδοσφαίρου, της FIFA και φιλοξένησε το πέμπτο συνέδριο της FIFA το 1908.
Ορόσημα στην ιστορία της ομοσπονδίας ήταν τα έτη 1930-1933, 1950-1954 και από το 1958 και μετά καθώς και τα έτη 1978, 1982, 1990 και 1998 με την συμμετροχή της Αυστρίας στο Παγκόσμιο Κύπελλο.
Ο Χούγκο Μάισλ, μία από τις πιο γνωστές προσωπικότητες των πρώτων χρόνων της Αυστριακής Ποδοσφαιρικής Ομοσπονδίας, έγινε Γενικός Γραμματέας και προπονητής της εθνικής ομάδας το 1927. Στους Ολυμπιακούς αγώνες του 1936 η ομάδα του κέρδισε το ασημένιο μετάλιο μετά την ήττα της από την Ιταλία, στον μοναδικό διεθνή τελικό που έχει πάει η Αυστρία. Η ομάδα του Μάισλ, που πήρε το παρατσούκλι Γούντερτιμ, παρέμεινε αήττητη από τις 12 Απριλίου του 1931 έως τις 23 Οκτωβρίου του 1932 σε 14 διαδοχικά παιχνίδια. Τα σημαντικότερα σημεία των παιχνιδιών αυτών ήταν οι νίκες της Αυστρίας 6-0 (Βερολίινο) και 5-0 (Βιέννη) επί της Γερμανίας.
Η δεκαετία του '50 είδε μεγαλύτερες επιτυχίες με τους διάσημους ποδοσφαιρικούς αστέρες της όπως οι Ερνστ Όκβιρκ(δύο φορές πρόεδρος της FIFA World Selection Team), Ερνστ Χάπελ, Γκέαρχαρντ Χανάπι και Βάλτερ Ζίμαν. Η κατάταξη του Παγκοσμιού Κυπέλλου Ποδοσφαίρου 1954 ήταν μεταξύ των πιο επιτυχημένων στην ιστορία της Αυστριακής Ποδοσφαιρικής Ομοσπονδίας. Είκοσι χρόνια αφού κέρδισε την 4η θέση στο Παγκόσμιο Κύπελλο Ποδοσφαίρου 1934 πού έλαβε χώρα στην Ιταλία, η Αυστρία επιστρέφει στον κύκλο των καλύτερων ομάδων.

Λογότυπο

Το λογότυπο της Αυστριακής Ποδοσφαιρικής Ομοσπονδίας έχει εξελιχθεί με το πέρασμα του χρόνου.
Κύπελλο Ελλάδας πετοσφαίρισης ανδρών 2014-2015

Το κύπελλο Ελλάδας βόλεϊ ανδρών για την περίοδο 2014–15 ήταν η 28η διοργάνωση στην ιστορία του θεσμού, και διοργανώθηκε από την ΕΟΠΕ. Δικαίωμα συμμετοχής είχαν όλες οι ομάδες, ανεξαρτήτως της κατηγορίας που αγωνίζονταν. Συνολικά δήλωσαν συμμετοχή 94 ομάδες από όλη την Ελλάδα. Το φάιναλ φορ του κυπέλλου έλαβε χώρα στην Ερμούπολη της Σύρου στις 14 και 15 Μαρτίου. Κυπελλούχος αναδείχθηκε ο ΠΑΟΚ για 1η φορά στην ιστορία του.

Β' φάση

Στη Β' φάση εισήλθαν στη διοργάνωση 17 ομάδες από την Α2 Εθνική κατηγορία 2014-15 που δήλωσαν συμμετοχή. Έτσι, με τις 26 ομάδες που προκρίθηκαν από τις τοπικές Ενώσεις, στη φάση αυτή μετείχαν συνολικά 43 ομάδες. Οι κληρώσεις έγιναν με γεωγραφικά κριτήρια, ώστε να αποφευχθούν οι μεγάλες μετακινήσεις για τις ομάδες.

Γ' φάση

Στη Γ' φάση προκρίθηκαν τέσσερις ομάδες από την Β' φάση, και εισήλθαν στη διοργάνωση οι δώδεκα ομάδες της Βόλεϊ Λιγκ 2014-15.

Τελική φάση (Φάιναλ 4)

Η τελική φάση (φάιναλ-4) διεξήχθη το διήμερο 14 και 15 Μαρτίου 2015 στην Ερμούπολη της Σύρου, στο Κλειστό Γυμναστήριο "Δημήτριος Βικέλας".
Γουλιέλμος της Σαξονίας-Βαϊμάρης-Άιζεναχ

Βιογραφία

Ήταν ο πρωτότοκος γιος του Χέρμανν Α΄ πρίγκιπα της Σαξονίας-Βαϊμάρης-Άιζεναχ και της Αυγούστας, κόρης του Γουλιέλμος Α΄ της Βυρτεμβέργης.
Γεώργιος Σκορδύλιος

Ο Γεώργιος Σκορδύλιος ήταν Έλληνας λόγιος του 16ου αιώνα.

Βιογραφικά στοιχεία

Γεννήθηκε στην Κρήτη. Έγραψε Σχόλιον εις επίγραμμα Ιωάννου Γεωμέτρου, που συνεκδόθηκε στο Παρίσι το 1595.
Daughtry

Οι Daughtry είναι ροκ αμερικάνικο post-grunge συγκρότημα από τη Βόρεια Καρολίνα. Συγκροτήθηκε το 2006 από τον πρώην διαγωνιζόμενο του American Idol, Chris Daughtry (Κρις Ντότρι) που είναι τραγουδιστής, τραγουδοποιός, συνθέτης και κιθαρίστας του συγκροτήματος. Το πρώτο τους ομώνυμο άλμπουμ (Daughtry) κυκλοφόρησε το 2006 στις 21 Νοεμβρίου.

Τα πρώτα τους βήματα στη μουσική βιομηχανία

Το " Daughtry" έφτασε περισσότερα από 3 εκατομμύρια αντίτυπα και ανέβηκε στην κορυφή του Billboard 200, για δυο μη συνεχόμενες βδομάδες υπό την παραγωγή του Howard Benson. Ακόμη του απονεμήθηκε ο τίτλος του γρηγορότερου σε πωλήσεις πρώτου ροκ άλμπουμ, στο διαγωνισμό ταλέντων από όπου ο τραγουδιστής τους, βγήκε και κέρδισε την τέταρτη θέση στην 5η σεζόν του American Idol. Την ίδια χρονιά, όπως είχε δηλώσει πως θα κάνει ο Κρις, δηλαδή στις 10 Ιουλίου του 2006, υπέγραψε συμβόλαιο με την 19 Entertainment and RCA Records. Η συγκεκριμένη εταιρεία φιλοξενεί και άλλα ονόματα αυτού του διαγωνισμού ταλέντων όπως η Kelly Clarkson (Κέλλυ Κλάρκσον), Bo Bice, Kellie Pickler και την Katharine McPhee. Κορυφαίοι συνθέτες στο άλμπουμ αυτό υπήρξαν οι Dr Luke και Max Martin. Ο Josh Freese έπαιζε ντραμς καθ'όλη τη διάρκεια του άλμπουμ τους.

Μέλη

Ο Τζέρεμι Μπράντι είναι πρώην κιθαρίστας του γκρουπ. Αποχώρησε στις 27 Ιανουαρίου 2007. Ο τωρινός τους είναι ο Τζος Στίλι. Στα μπάσα είναι ο Τζος Πολ που έπαιζε και για τους Suicidal Tendencies. Ο Κρις είναι τραγουδοποιός και συνθέτης και έχει συνεργαστεί με άλλους συνθέτες όπως ο Ed Kowalczyk των Live, ο Carl Bell των Fuel, o Brad Arnold των 3 Doors Down, ο Rob Thomas των Matchbox Twenty, ο Mitch Allan των SR-71, o Brent Smith των Shinedown και ο Chad Kroeger των Nickelback. 
Εκτός από το τραγούδι ο Κρις ασχολείται και με την κιθάρα. Τα υπόλοιπα μέλη είναι ο Ρόμπιν Ντίαζ στα τύμπανα, ο Έλβιο Φερνάντεζ στην άλλη κιθάρα και τέλος ο Μπρίαν Κράντοκ πάλι σε άλλη κιθάρα.
Διεθνής αναγνώριση της σφαγής του Χόγιαλι

Η σφαγή του Χόγιαλι αναγνωρίζεται και τιμάται από τις κοινοβουλευτικές πράξεις που εγκρίθηκαν σε δέκα χώρες και σε είκοσι ένα πολιτείες των Ηνωμένων Πολιτειών της Αμερικής.

Αζερμπαϊτζάν

Η διεθνής αναγνώριση της σφαγής αποτελεί σημαντικό μέρος της εξωτερικής πολιτικής του Αζερμπαϊτζάν. Η κυβέρνηση του Αζερμπαϊτζάν αναφέρεται στη σφαγή ως γενοκτονία και στοχεύει να ευαισθητοποιήσει τη διεθνή κοινότητα για τη σφαγή και τα βασικά της αίτια στη σύγκρουση Αρμενίας-Αζερμπαϊτζάν στο Ναγκόρνο Καραμπάχ. Μια έκθεση φωτογραφίας και παιδικών έργων ζωγραφικής με τίτλο «Θύματα επιθετικότητας», η οποία διοργανώθηκε από το ίδρυμα Γκαϊντάρ Αλίγιεφ στις Βρυξέλλες στις 26 Φεβρουαρίου 2007 , αποτελεί μέρος των δραστηριοτήτων για την προώθηση της διεθνούς αναγνώρισης της σφαγής.

Κοινοβούλια και κυβερνήσεις

Τα τελευταία χρόνια, τα κοινοβούλια αρκετών χωρών έχουν αναγνωρίσει επισήμως το γεγονός ως σφαγή. Το ουγγρικό κόμμα Jobbik δήλωσε ότι εκφράζει την αλληλεγγύη του με τον λαό του Αζερμπαϊτζάν και εξέδωσε δηλώσεις κατά τη διάρκεια της επετείου της σφαγής.
Αρχάγγελος

Οι Αρχάγγελοι στο Ισλάμ

Οι ονομαζόμενοι Αρχάγγελοι στο Ισλάμ είναι οι Γαβριήλ, Μιχαήλ, Ραφαήλ και Αζραήλ.
Ελαφρύ μετρό Ντόκλαντς

Το Docklands Light Railway, συντομογραφία (DLR), είναι ένα αυτόματο σύστημα ελαφρού σιδηρόδρομου μετρό, στην αναπτυσσόμενη περιοχή Ντόκλαντς του Λονδίνου, στο Ηνωμένο Βασίλειο.
Ξεκίνησε τη λειτουργία του το 1987. Το σύστημα χρησιμοποιεί ελάχιστο προσωπικό, καθώς τα τραίνα κινούνται αυτόματα χωρίς να βρίσκεται μέσα στο όχημα οδηγός.
Βέρα Μπρέζνιεβα

ВИА Гра

Η Βέρα γεννήθηκε στις 3 Φεβρουαρίου του 1982 στο Ντιπροντζέρινσκ της Ουκρανίας. Ήταν τραγουδίστρια στο ρωσο-ουκρανικό συγκρότημα ВИА Гра την περίοδο 2003-2007 και συνέχισε σόλο καριέρα από το 2008 και έπειτα σημειώνοντας μεγάλη επιτυχία.

Μέλη σε λίστα

Έρικα Γκέρτσεκ 
 (2013-σήμερα) 
 Μίσα Ρομάνοβα 
 (2013-σήμερα) 
 Αναστασία Κοζεβνίκοβα 
 (2013-σήμερα)
Αλιόνα Βίνιτσκαγια
 (2000-2003)
Ναντιέζντα Γκρανόφσκαγια
 (2000-2002)
(2002-2006)
(2009-2011)
Τετιάνα Νάϊνικ
 (2002)
Άννα Σεντοκόβα 
(2002-2004)
Βέρα Μπρέζνιεβα
 (2003-2007)
Σβiτλάνα Λομπόντα 
(2004) 
Αλμπίνα Τζαναμπάγεβα
 (2004-2012) 
Χριστίνα Κοτς-Γότλιπ
(2006) 
Όλγα Ρομανόφσκαγια
(2006-2007)
Μεσέντα Μπαγκαουντίνοβα
 (2007-2009) 
Τατιάνα Κοτόβα
 (2008-2010) 
Σάντα Δημόπουλος
 (2011-2012) 
Γιέβα Μπουσμινά
(2010-2012).

Προσωπική Ζωή

Η Βέρα Μπρέζνιεβα έχει 2 παιδιά.

Ταινίες

Η Βέρα έχει παίξει σε ρωσόγλωσσες ταινίες, έχει παίξει στα σίκουελ Έρωτας στην πόλη, με τον Αλεξέι Τσάντοφ, την Νάστια Ζαντορόζναγια, την Σβετλάνα Χότσενκοβα, και φιλική συμμετοχή από τον Φιλίπ Κιρκόροφ. Έχει παίξει στα σίκουελ της χριστουγεννιάτικης ταινίας Ёлки, με τον Ιβάν Ούργκαντ.
Αλβέρτος της Πρωσίας (1809-1872)

Βιογραφία

Ήταν ο τέταρτος γιος του Φρειδερίκου-Γουλιέλμου Γ΄ της Πρωσίας και της Λουίζας, κόρης του Καρόλου Β΄ μεγάλου δούκα του Μεκλεμβούργου-Στρέλις.
Το 1872 απεβίωσε στο Βερολίνο σε ηλικία 63 ετών και τάφηκε στο Μαυσωλείο του πάρκου του ανακτόρου Σαρλόττενμπουρκ της πόλης.
Σφαγή των Πύργων Κοζάνης

Η Σφαγή των Πύργων ή αλλιώς το Ολοκαύτωμα των Πύργων αναφέρεται στη μαζική σφαγή Ελλήνων από τους Γερμανούς ναζιστές και τους Έλληνες συνεργάτες τους που έλαβε χώρα στις 23 και 24 Απριλίου 1944 στους Πύργους Εορδαίας (παλ. Κατράνιτσα).

Η μαρτυρική κοινότητα της Κατράνιτσας πλήρωσε ιδιαίτερα βαρύ φόρο αίματος. Πρόκειται για το δεύτερο μεγαλύτερο ολοκάυτωμα των ναζί στην Ελλάδα μετά από αυτό των Καλαβρύτων. Το χωριό καταστράφηκε σχεδόν ολοσχερώς και θανατώθηκαν από τον γερμανικό στρατό 327 από τους 1.302 κατοίκους του, στα πλαίσια της επιχείρησης των Γερμανών στη Δυτική Μακεδονία με την κωδική ονομασία Μαγιάτικη Καταιγίδα.

Η σφαγή στους Πύργους

Η επίθεση και η σφαγή στην Ερμακιά έγινε τον Μάρτιο του 1944. Μετά από ένα μήνα οι Γερμανοί επιτέθηκαν στους Πύργους και το Μεσόβουνο, με τη συμμετοχή ακόμη και της αεροπορίας τους από τα πυρά της οποίας σκοτώθηκαν και μικρά παιδιά. Σε όλα αυτά τα χωριά οι Γερμανοί συνάντησαν έντονη αντίσταση των ανταρτών, η οποία τους ερέθισε ακόμη περισσότερο.
Όταν μπήκαν στο χωριό, οι Γερμανοί συνέλαβαν και σκότωσαν 327 άνδρες, γυναίκες και παιδιά. Πολλά από τα θύματα  εκτελέστηκαν μαζικά ή πυρπολήθηκαν μέσα σε αχυρώνες ενώ παιδιά και βρέφη φονεύθηκαν με ξιφολόγχες. Στη συνέχεια, 1.400 επιζήσαντες από τους Πύργους και το Μεσόβουνο οδηγήθηκαν πεζοί, ως όμηροι, σε χάνι της Πτολεμαΐδας. Καταστράφηκαν τα 365 από τα 385 σπίτια, δημόσια κτήρια και εκκλησίες (εκτός από τρεις) και κατασχέθηκαν  οικοσκευές, ζώα,  τουλάχιστον 10 τόνοι σιτάρι, 12.000 γιδοπρόβατα, 3.500 ιπποειδή και βοοειδή. Επίσης διαπράχθηκαν βιασμοί οι οποίοι κατ' άλλες μαρτυρίες συνέβησαν μέσα στον ναό της Μεταμορφώσεως του Σωτήρος και κατ' άλλους στην πλατεία του χωριού. Κατά τον Αθανάσιο Καλλιανιώτη, ο αριθμός των βιασμών που αναφέρθηκαν (170) πρέπει να θεωρηθεί υπερβολικός όπως αβάσιμη πρέπει να θεωρηθεί και η πληροφορία ότι διεπράχθησαν από Έλληνες συνεργάτες των Γερμανών. Οι δε κάτοικοι άλλων περιοχών που συμμετείχαν στην επιχείρηση φαίνεται πως χρησίμευσαν ως οδηγοί, δεσμοφύλακες, συλλέκτες ζώων, πολεμοφοδίων και αγροτικών προιόντων. Στους Πύργους οι Έλληνες αυτοί ασχολήθηκαν ιδιαίτερα με κατασχέσεις λιρών και κοσμημάτων, τα οποία έπαιρναν από τις γυναίκες.
Υπεύθυνος για τα ολοκαυτώματα Πύργων Κοζάνης, Κλεισούρας Καστοριάς και Διστόμου Βοιωτίας όπου συνολικά έχασαν τη ζωή τους πάνω από 1.000 άνδρες, γυναίκες και παιδιά, ήταν ο Γερμανός συνταγματάρχης Καρλ Σύμερς, διοικητής του 7ου συντάγματος της 4ης μεραρχίας τεθωρακισμένων γρεναδιέρων των SS. Ο Σύμερς είχε μάλιστα παρασημοφορηθεί από τη Βέρμαχτ με τον Σταυρό των Ιπποτών, τον οποίο από ό,τι φαίνεται κέρδισε διαπράττοντας μαζικές εκτελέσεις αμάχων, τους οποίους βάφτιζε ένοπλους αντάρτες. Εκτός από τον συνταγματάρχη Γεώργιο Πούλο, κανείς από τους υπευθύνους της σφαγής των Πύργων και της Εορδαίας γενικότερα, Γερμανούς, Τουρκμένιους και Έλληνες, δεν τιμωρήθηκε αργότερα από τις ελληνικές αρχές.
Κάθε χρόνο στους Πύργους (Κατράνιτσα) δίνει το παρόν του στο καθιερωμένο μνημόσυνο για τα θύματα του Ολοκαυτώματος ο Πρόεδρος της Ελληνικής Δημοκρατίας.
Σχέσεις Κύπρου και Σερβίας

Οι σχέσεις Κύπρου και Σερβίας θεωρούνται ισχυρές, λόγω των κοινών Ευρωπαϊκών πολιτικών και την θέση της Ορθοδοξίας ως κύρια θρησκεία. Η Κύπρος υποστήριζε τη Σερβία στις προσπάθειές της να ενταχθεί στην Ευρωπαϊκή Ένωση. Ομοίως, η Σερβία υποστηρίζει μια ενωμένη Κύπρο μετά την τουρκική εισβολή το 1974 και υποστηρίζει μια βιώσιμη λύση για το Κυπριακό ζήτημα.
Σήμερα, η Σερβία και η Κύπρος συνεργάζονται στην εξωτερική πολιτική, την οικονομία, σε στρατιωτικά θέματα και τον πολιτισμό.

Ανεξαρτησία του Κοσσυφοπεδίου

Η Κύπρος είναι ένα από τα πέντε μέλη της Ευρωπαϊκής Ένωσης που δεν αναγνωρίζουν την ανεξαρτησία του Κοσσυφοπεδίου. Κατά τη διάρκεια της προεδρίας της ΕΕ η Κύπρος δεν άλλαξε την πολιτική της προς το Κοσσυφοπέδιο και συνέχισε να υποστηρίζει τη Σερβία στην πορεία για την Ευρωπαϊκή ολοκλήρωση της. Ο Υπουργός Εμπορίου εκτιμά ότι η Σερβία πρέπει να πάρει περισσότερο χρόνο για την εκπλήρωση των προϋποθέσεων του Ευρωπαϊκού Συμβουλίου και της Επιτροπής για την έναρξη των ενταξιακών διαπραγματεύσεων. Αν πληρούνται οι προϋποθέσεις αυτές η Κύπρος θα συνεχίσει να στηρίζει τη Σερβία.

Ένταξη της Σερβίας στην Ευρωπαϊκή Ένωση

Η Κύπρος υποστήριζε το Υπουργείο Εξωτερικών στο Βελιγράδι ώστε να αρχίσει συνομιλίες για την προσχώρηση στην ΕΕ από τον Δεκέμβριο του 2012. Σε μια επίσημη επίσκεψη στο Βελιγράδι, η Υπουργός Εξωτερικών της Κύπρου Ερατώ Κοζάκου-Μαρκουλλή υπογράμμισε ότι προτεραιότητα της κυπριακής προεδρίας είναι η διεύρυνση της ένωσης, συμπεριλαμβανομένης και της περιοχής των Δυτικών Βαλκανίων και τη Σερβία.

Εκκλησία

Η Κυπριακή Ορθόδοξη Εκκλησία έχει άριστες σχέσεις με τη Σερβική Ορθόδοξη Εκκλησία, συμπεριλαμβανομένης της απόκτησης και παράδοσης ανθρωπιστικής βοήθειας προς τη Σερβία κατά τη διάρκεια των πολέμων. Ωστόσο οι σχέσεις αυτές έχουν επεκταθεί και στο σερβικό κράτος. Όσον αφορά το τελευταίο, η Εκκλησία της Κύπρου έχει υποστηρίξει τις "σερβικές θέσεις ακόμη και για το θέμα της απόσχισης του Μαυροβουνίου από την Ομοσπονδία", , καθώς και τη θέση της Σερβίας για το Κοσσυφοπέδιο. Ομοίως, η Σερβική Ορθόδοξη Εκκλησία έχει στηρίξει τις κυπριακές εθνικές θέσεις για την Κύπρο. Όπως και οι άλλες ορθόδοξες εκκλησίες, η Εκκλησία της Κύπρου δεν αναγνωρίζει την αυτοαποκαλούμενης αυτοκεφαλία της Σλαβομακεδονικής Ορθόδοξης Εκκλησίας και την θεωρεί μέρος της Σερβικής Ορθόδοξης Εκκλησίας.

Οικονομική συνεργασία

Κάθε χρόνο, ο Κυπροσερβικός Επιχειρηματικός Σύνδεσμος διεξάγει φόρουμ στη Λευκωσία και το Βελιγράδι. Ο κύριος στόχος του Συλλόγου είναι να παρέχει αποτελεσματική και πρακτική βοήθεια με συμμετοχή και ενίσχυση των οικονομικών και εμπορικών σχέσεων μεταξύ της Κύπρου και της Σερβίας. Ένας άλλος σκοπός του Συλλόγου είναι η διοργάνωση διαφόρων εκδηλώσεων όπως συνέδρια και σεμινάρια στην Κύπρο και Σερβία, όπου επιχειρηματικές αντιπροσωπείες από τις δύο χώρες μπορούν να παρακολουθούν και να ενημερώνονται σχετικά με τις υφιστάμενες επιχειρηματικές ευκαιρίες από ιδιώτες.
Mommy makeover

O αγγλικός όρος mommy makeover (που στα ελληνικά σημαίνει περίπου: μεταμόρφωση της μαμάς ή μεταμορφώνοντας τη μαμά) είναι ένας εμπορικός όρος με τον οποίο ορίζεται ένας προσφερόμενος, από τους πλαστικούς χειρουργούς, συνδυασμός επεμβάσεων με στόχο να αναπλάσουν το σώμα μιας γυναίκας, μετά την εγκυμοσύνη και το θηλασμό των παιδιών της.

Στοιχεία και επισημάνσεις

Συνήθως, το παρεχόμενο από τους πλαστικούς χειρουργούς και τις κλινικές «πακέτο» επεμβάσεων mommy makeover «περιλαμβάνει αυξητική στήθους, ανόρθωση στήθους, κοιλιοπλαστική και λιποαναρρόφηση, η οποία μπορεί να αντικατασταθεί, σε κάποιες περιπτώσεις, και με την κρυολιπόλυση». Μπορεί όμως να συμπεριλάβει και επεμβάσεις στα εξωτερικά γεννητικά όργανα. Είναι σημαντικό να γνωρίζει η γυναίκα που σκέφτεται να πραγματοποιήσει τις επεμβάσεις του «πακέτου» πως: α) το χειρουργείο δεν μπορεί να αντικαταστήσει την υγειινή ζωή, β) πρέπει να έχει τελειώσει με τις εγκυμοσύνες που επιθυμεί, γ) η επέμβαση έχει υπολογίσιμο χρηματικό κόστος και δ) η αποθεραπεία είναι επίπονη. Η χρήση ενός χαριτωμένου όρου για να προσελκύσει γυναίκες σε αισθητικές χειρουργικές παρεμβάσεις στο σώμα τους, έχει δεχτεί κριτική από ορισμένους πλαστικούς χειρούργους, καθώς -όπως υποστηρίζουν- ωθεί τις γυναίκες να πραγματοποιήσουν πρόσθετες χειρουργικές επεμβάσεις που έχουν κινδύνους, από απλές μολύνσεις μέχρι ακόμα και θάνατο (π.χ. η λιπαναρόφιση δυνητικά είναι μέχρι και θανατηφόρα· η θνησιμότητα κυμαίνεται από 1 άτομο ανά 50.000 επεμβάσεις έως 1 άτομο ανά 5.000 επεμβάσεις, σύμφωνα με δημοσιευμένες ιατρικές έρευνες).
Η διαδικασία έχει δεχτεί κριτική και όσον αφορά τον τρόπο με τον οποίο διαφημίζεται και προωθείται, στο πλαίσιο της κουλτούρας της ομορφιάς. Παρουσιάζει, όπως αναφέρεται, τις επιδράσεις της γέννας και του θηλασμού στο γυναικείο σώμα ως παθογένειες που χρήζουν θεραπείας, σε πλήρη αντίθεση με την ιστορικά διαμορφωμένη πολιτιστική αντίληψη του θέματος.